Raiko Mitičiaus stadionas

Raiko Mitičiaus stadionas (serb. Стадион Рајко Митић; 1963–2014 m. „Crvena zvezdos“ stadionas, serb. Стадион Црвена звезда) – įvairios paskirties stadionas Belgrade, Serbijoje. Daugiausia naudojamas futbolo varžyboms, čia namų rungtynes žaidžia FK Crvena zvezda. Stadionas pilnai dengtas, talpina 55 538 žiūrovus. Istorija Šioje vietoje pirmasis futbolo stadionas buvo pastatytas 1927 m. balandžio 24 d. Jame žaisdavo SK Jugoslavija. Daugiafunkcis stadionas, talpinęs 30 000 žiūrovų, turėjo futbolo aikštę, bėgimo takelius ir treniruotėms skirtas patalpas. Po II pasaulinio karo juo naudojosi būsimasis OFK Beograd klubas, vėliau perduotas „Crvena zvezda“ klubui. 1959 m. gruodį uždarytas rekonstrukcijai. Po remonto stadionas oficialiai atidarytas 1963 m. rugsėjo 1 d. Atidarymo dieną buvo sužaistos Jugoslavijos futbolo čempionato varžybos prieš HNK Rijeka. Šeimininkai rungtynes laimėjo rezultatu 2–1, stebint 55 000 žiūrovų. Didžiausias derbio žiūrovų skaičius (74 000 žiūrovai) susirinko tų pačių metų rudenį, rungtynėse prieš FK Partizan. Po metų, kai stadionas buvo visiškai užbaigtas, vietų skaičius padidintas iki 110 000. Stadionas neoficialiai gavo Marakanos vardą (kaip ir garsaus Brazilijoje esančio stadiono vardas). Pirmą oficialų įvartį pelnė Trifun Mihajlovic jaunių varžybose tarp „Crvena zvezda“ ir Jedinstvo Zemun klubų. Remiantis parduotų bilietų skaičiumi, 1975 m. balandžio 23 d. į 1974–1975 m. UEFA taurių taurės pusfinalio rungtynes prieš Vengrijos Ferencvárosi TC oficialiai susirinko 96 070 žiūrovų, bet stadionas buvo užpildytas maksimaliai iki 110 000 žiūrovų. Paskutiniajame XX a. dešimtmetyje dėl UEFA saugumo reikalavimų stovimas vietas pakeitė sėdimos, vietų skaičius sumažėjo iki 60 000. 2008 m. atlikta stadiono renovacija. 2014 m. stadionas pervadintas futbolininko, trenerio ir žurnalisto Raiko Mitičiaus (1922–2008) garbei. Rungtynės Galerija Šaltiniai